Vinnige roete vir wedloop | Netwerk24
Vinnige roete vir wedloop
Deur André Gobey 12 September 2018 08:33
Drawwers en stappers kry Saterdag die geleentheid om een van die Jakarandastad se lekkerste roetes aan te durf wanneer hulle aantree vir die jaarlikse Brooklyn-padwedloop.
Die wedloop gedenk die afgelope paar jaar die uitwerking wat die hardloop-legende Andrew Greyling in die Pretoria-gemeenskap gehad het, eers as atleet en later as verskaffer van hardlooptoerusting.
In 2001 het die wedloop egter weens ’n ander rede opspraak gemaak toe Patrick Kaotsane, bewaarder by die Pretoria-gevangenis, ervare langasems uitgestof het om die halfmarathon in ’n tyd van 01:03:34 te wen.
Dit is tot vandag toe die vinnigste tyd wat in Pretoria oor dié afstand aangeteken is.
Benewens dat die roete plat en vinnig is, maak die Jakaranda-lanings waardeur dit kronkel die wedloop ’n absolute belewenis.
Die Brooklyn-padwedloop word beslis oor afstande van 5 km, 10 km en 21,1 km.
Sowat 3 000 atlete neem jaarliks deel. Medaljes word toegeken aan almal wat die wedloop voltooi.
Die wegspringtyd is om 06:00 op die hoek van Veale- en Bronkhorststraat, Brooklyn.
Atlete wat nie vooraf ingeskryf het nie, kan nog die oggend van die wedloop vanaf 04:30 registreer.
Veilige onderdakparkering is teen die gewone tariewe by die Brooklyn-winkelsentrum beskikbaar en koffie en pannekoek sal ook vanaf 04:30 te koop aangebied word.
Deelnemers word aangemoedig om hul klub-gazebo’s op te slaan en ná die wedloop saam met spanmaats te kuier.
Inskrywingsgeld wissel van R114 vir die halfmarathon tot R45 vir die 5 km pretdraf.
Bert van den Raad kan vir meer besonderhede by 082 922 6817 of bp-sunny@mweb.co.za genader word.
Meer oor: Pretoria | Stappers